Imtella' April 16, 2021 - Aġġornata 16 Ta' April, 2021 6:10pm Rapport: Maria Muscat Filmat: Marco Micallef Il-veterinarji tal-Gvern u l-amministraturi tal-Park tal-Majjistral qed jinvestigaw rapporti ta' fniek slavaġ mejta f'diversi postijiet fil-kampanja madwar Malta, Għawdex u saħansitra f'Kemmuna. Ftit tal-jiem ilu TVM irrapporta kif bdiewa u kaċċaturi qalu li qed isibu fniek slavaġ mejta f'ammont iktar min-normal. Sammy Vella, iċ-Chairman tal-Park tal-Majjistral, qal lil TVM li għaddejja investigazzjoni dwar is-sejba ta' fniek slavaġ mejta fil-park, aktarx minħabba l-marda VHD. "Din il-marda nfirxet ma' Malta, Għawdex, Żurrieq u Marsaxlokk. Fil-park għandna premura kbira biex nieħdu ħsieb il-fenek selvaġġ u Nature Trust għandha proġett biex trawwem il-fenek selvaġġ biex fejn jisparixxi tkattru". Id-Direttur Ġenerali tad-Dipartiment tas-Saħħa u l-Ħarsien tal-Annimali Dr Marica Gatt qalet li veterinarji tal-Gvern ukoll qed jinvestigaw il-każ ma' diversi nies li rrapurtaw is-sejba ta' fniek slavaġ mejta u ġabru dawn il-fniek għal aktar investigazzjonijiet. Hija qalet li l-VHD huwa virus li jinxtered anki min-nemus. "Ittieħdu karkassi mill-fniek li nstabu fil-park, saritilhom awtopsja mill-veterninarji u ttieħdu kampjuni li ntbagħtu barra għal testijiet. Is-sintomi huma tal-VHD. Nirrakomandaw li ma jitilqux fniek domestiċi fit-toroq għax dan jista' jaffettwa il-fenek salvaġġ". Dr Gatt żiedet li r-riżultat tal-investigazzjonijiet f'laboratorji barranin se jkunu lesti fi ftit tal-ġimgħat oħra u bihom se jikkonkludu jekk il-fniek slavaġ mietux bil-virus VHD li hu magħruf f'Malta, jew inkella hux b'xi varjant ieħor minn dan l-istess virus. Id-Dipartiment tas-Saħħa u Ħarsien tal-Annimali appella lill-pubbliku li min isib xi fniek slavaġ mejta fil-kampanja jikkuntattja lid-dipartiment u qed javża biex ħadd ma jmiss dawn il-fniek slavaġ mejta b'idejh speċjalment jekk ikunu għadhom kif mietu. Jibdew jinvestigaw il-mewt ta' fniek slavaġ fil-Park tal-Majjistral